Geweld by Pap-sitting veroordeel | Maroela Media
'n Skermskoot uit beeldmateriaal van Maandag se Pap-sitting.
Die veelparty-vrouekoukus in die Suid-Afrikaanse parlement het intussen voorvalle van geweld wat tydens die laaste twee dae se sittings voorgekom het, ten sterkste veroordeel.
Chaos het onder andere uitgebreek nadat daarop aangedring is dat die presidentskap van Pap op 'n roterende grondslag toegeken word. Pemmy Majodina, ANC-hoofsweep in die parlement en lid van die Suid-Afrikaanse afvaardiging by Pap, is in 'n stadium glo deur 'n afgevaardigde van Senegal geskop.
Nkhensani Kate Bilankulu, voorsitter van die veelparty-vrouekoukus, het gesê Majodina het glo gesien hoe twee parlementslede in 'n rusie betrokke raak en tussenbeide getree om die vrede te probeer bewaar toe sy glo geskop is.
"Die LP, wat deur Majodina as 'agbare Jibiri van Senegal' geïdentifiseer is, het later om verskoning gevra en aan die SAUK gesê dat hy 'n selfoon probeer skop het wat deur 'n Zimbabwiese LP gebruik is om hom af te neem. Majodina, wat vroeër gesê het dat sy 'n saak van aanranding teen die Senegalese LP sou aanhangig maak, het die verskoning aanvaar."
Bilankulu het die voorvalle van geweld veroordeel. "Die tipe gedrag is onbetaamlik vir openbare verteenwoordigers wat verkies is om die land te dien en te lei. Watter voorbeeld stel hulle? Mense kyk op na hulle. Dit lyk nie asof sommige van die lede van die Pap enige belang daarin het om geslagsgebaseerde geweld te beëindig nie. Dit is 'n totale skande."
Regstreekse beeldmateriaal van die sitting het gewys hoe pandemonium losgebars het met wetgewers wat mekaar beledig en geskel het. Dit kon ook gesien word hoe 'n groep wetgewers in 'n stoeigeveg betrokke geraak het oor 'n deursigtige stembus. In 'n stadium het van die LP's versoek dat die polisie ontbied word.
Majodina het tydens die sitting gesê dat die Suider-Afrika-streek al jare lank "geboelie" word. "Ons moet dit stop en elke streek die geleentheid bied om hierdie kontinent te lei," het sy gesê.
'n Ander wetgewer het in antwoord hierop gesê: "Ons word geteister deur Suid-Afrikaners," en bygevoeg: "Ons is nie veilig in Suid-Afrika nie".
Tydens 'n sitting verlede week het EFF-leier Julius Malema 'n lid van die Mali-afvaardiging met die dood gedreig.
Kameroen se Roger Nkodo Dang het sedert 2015 twee ampstermyne van drie jaar as president uitgedien.
Hy is voorafgegaan deur Bethel Amadi van Nigerië, en voor dit was Moussa Idriss van Kameroen die president.
Die Pap sit twee keer per jaar drie weke lank by sy hoofkwartier in Midrand.
Die spul het nog geen positiewe bydrae opgelewer en mors net geld. Wat se konstruktiewe bydrae kan malema byvoorbeeld lewer behalwe om chaos te veroorsaak. Hulle is almal n spul papperds wat geld mors.
Hierdie land sal nooit regkom met hierdie klomp narre nie.Weet nie hoekom party mense gedink het hulle kan n land regeer nie.
Wie kan Afrika ooit ernstig opneem? Afrika is 'n grap waaroor niemand lag nie. En sulke grapjasse regeer Suid-Afrika v